Frá meiri hluta efnahags - og viðskiptanefndar . Nefndin hefur fjallað um málið og fengið á sinn fund Maríönnu Jónasdóttur frá fjármálaráðuneyti , Hallgrím Snorrason og Rósmund Guðnason frá Hagstofu Íslands , Má Guðmundsson frá Seðlabanka Íslands , Halldór Grönvold og Ingunni S. Þorsteinsdóttur frá Alþýðusambandi Íslands og Höskuld Jónsson frá ÁTVR . Með frumvarpinu er lagt til að áfengisgjald af sterku víni verði hækkað um 15% og gjald af tóbaki um 27,7% en á móti lækkar álagning ÁTVR úr 17% í liðlega 11% . Reiknað er með að verðbreytingarnar hafi í för með sér um 0,3% hækkun á vísitölu neysluverðs en útsöluverð sterkra vína hækkar um rúmlega 10% og útsöluverð tóbaks um 12% að jafnaði . Álögur á áfengi og tóbak hafa að mestu leyti staðið óbreyttar um langt skeið og hefur það þýtt lækkun á raungildi . Þá er frumvarpinu ætlað m.a. að vega á móti auknum útgjöldum ríkissjóðs til málefna aldraðra og leggur nefndin til að frumvarpið verði samþykkt óbreytt .